Alkuperänimityksen ja maantieteellisten merkintöjen suojasta annetun asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen

(2003/C 277/09)

Tämä julkaiseminen sisältää oikeuden vastustaa rekisteröintiä mainitun asetuksen 7 ja 12 d artiklassa tarkoitetulla tavalla. Väitteet hakemusta vastaan on tehtävä jäsenvaltion, WTO:n jäsenvaltion tai 12 artiklan 3 kohdan mukaista menettelyä noudattaen hyväksytyn kolmannen maan toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4 kohdan 6 alakohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla.

NEUVOSTON ASETUS (ETY) N:o 2081/92

REKISTERÖINTIHAKEMUS: 5 ARTIKLA

SAN (x) SMM ( )

Asiakirjan kansallinen numero: 7/2002

1. Jäsenvaltion toimivaltainen viranomainen Nimi: Ministero delle Politiche agricole e forestali

Osoite: Via XX Settembre, 20 - I-00187 Roma

Puhelin (39-06) 481 99 68

Faksi (39-06) 42 01 31 26

Sähköposti: qualita@politicheagricole.it

2. Hakijaryhmittymä 2.1 Nimi: Associazione "Cultori della Nocellara del Belice"

2.2 Osoite: Via Ugo Bassi, 12 - I-91022 Castelvetrano (TP)

2.3 Kokoonpano: tuottaja/jalostaja (x) muu ( )

3. Tuotelaji: luokka 1.5 - ekstra-neitsytoliiviöljy

4. Tavaraerittely (tiivistelmä 4 artiklan 2 kohdan edellytyksistä)

4.1 Nimi: "Valle del Belice"

4.2 Kuvaus: ekstra-neitsytoliiviöljy, jolla on seuraavat kemialliset ja aistinvaraiset ominaisuudet:

- enimmäishappopitoisuus 0,5 %

- arviointipaneelin alin arvosana >= 7

- peroksidimäärä <= 12 Meq02/Kg

- polyfenolimäärä >= 100 ppm

- väri: kellanvihreä, vihreään vivahtava

- haju: oliivimaisen hedelmäinen, happamasta kypsään

- maku: hedelmäinen, keskivahva tai vahva, kevyesti tai voimakkaasti katkera, kevyesti tai voimakkaasti pistävä

4.3 Maantieteellinen alue: "Valle del Belice" -alkuperänimityksen tuotantoalue kattaa seuraavien Sisiliassa Trapanin provinssissa sijaitsevien kuntien muodostaman hallinnollisen alueen: Castelvetrano, Campobello di Mazara, Partanna, Poggioreale, Salaparuta ja Santa Ninfa. Tuotantoalueen rajat on esitetty tuotantoeritelmässä.

4.4 Alkuperätodisteet: Elintarviketuotanto on Valle del Belicen talouden selkäranka, ja oliivinviljely on ollut läsnä sen asukkaiden historiassa ja kehityksessä. Ensimmäiset asukkaat asettuivat alueelle, kun megaralaiset perustivat seitsemännellä vuosisadalla eKr Magna Graeciaan kuuluneen Selinuksen siirtokunnan. Antiikin Selinuksessa oliivipuuta pidettiin öljyn moninaisten käyttötarkoitusten ansiosta rauhan, viisauden ja vaurauden symbolina. Selinuksen asukkaat harjoittivat oliivinviljelyä ja levittivät sitä ottamalla käyttöön laaksoja ja sisämaan hedelmällisiä maita ja tuottivat öljyä, kuten viidenneltä vuosisadalta eKr peräisin olevan E-temppelin läheltä löytyneet myllynkivet osoittavat. Pliniuksen mukaan Selinuksesta tuli antiikin Kreikan ja Välimeren kaupan keskus oman vahvan kauppalaivaston ja elintarvikkeiden, viinin, viljan ja öljyn, ansiosta. Oliivipuu oli pitkään pääasiallinen viljelylaji Valle del Belicessä, minkä todistaa sen runsas esiintyminen 1600-luvun maarekisteritiedoissa. Historiallisista tutkimuksista käy ilmi, että 1700-luvulla Valle del Belicessä harjoitettiin laajaa oliivinviljelystä. Kaikki tämä todistaa, että Valle del Belicen oliivinviljelyllä on historialliset perinteet, ja varrentamistekniikasta voidaan päätellä, että jo 1700-luvulla lajikkeita valikoitiin. Oletettavasti viljeltiin lajiketta "Nocellara del Belice", jota jo silloin esiintyi alueella ja jota nykyään viljellään laajasti.

Alueen historiaan kautta aikojen leimansa antaneen Belice-joen sekä alueen maaston ja ilmaston, jotka mahdollistivat antiikin kansojen asettumisen alueen laaksoihin, ansiosta alue on kautta aikojen tunnettu laajasti Valle del Belicenä ja liitetty kiinteästi tähän erityiseen oliivilajikkeeseen.

Tuotanto, jalostus ja pullotus suoritetaan rajatulla maantieteellisellä alueella. Myös pullottaminen tapahtuu rajatulla alueella, jotta voidaan varjella "Valle del Belice" -öljyn erityisominaisuuksia ja laatua ja taata, että valvontaelimen suorittama tarkastus tapahtuu asianomaisten tuottajien valvonnassa. Suojatulla alkuperänimityksellä on tuottajille ratkaiseva merkitys, ja se tarjoaa asetuksen tavoitteiden ja suuntaviivojen mukaisesti mahdollisuuden tulojen täydentämiseen. Lisäksi toimintaa on perinteisesti harjoitettu kyseisellä rajatulla maantieteellisellä alueella.

Oliivit ovat peräisin tuotantoalueella sijaitsevilta oliiviviljelmiltä, ja tätä silmällä pitäen tuottajien viljelmät on kirjattu luetteloon, jota ylläpidetään ja päivitetään asianmukaisesti. Oliiviöljyn puristaminen, pakkaus ja pullottaminen suoritetaan samalla rajatulla alueella asianmukaisilla laitteilla, jotka on kirjattu niitä koskevaan luetteloon. Valvontaelin toteaa, että tuotantoeritelmässä edellytetyt tekniset rekisteröintivaatimukset täyttyvät ja että kaikki tuotantoketjuun osallistuvat täyttävät velvollisuutensa tuotteen jäljitettävyyden varmistamiseksi.

4.5 Viljelymenetelmä/Valmistusmenetelmä: "Valle del Belice" -ekstra-neitsytoliiviöljy valmistetaan oliiveista, jotka kerätään lokakuun alun ja joulukuun lopun välisenä aikana, oliivilajikkeesta "Nocellara del Belice", jonka osuus perinteisillä viljelmillä viljeltävistä kasveista on vähintään 70 prosenttia. "Valle del Belice"-ekstra-neitsytoliiviöljyssä voi esiintyä muita tuotantoalueella viljeltyjä lajikkeita, kuten "Ogliarola Messinese", "Biancolilla", "Cerasuola", "Giaraffa", "Buscionetto" ja "Santagatese". Näitä lajikkeita voi esiintyä eri suhteissa, mutta yhdessä tai erikseen niiden osuus saa olla enintään 30 prosenttia viljelmän puista. Viljelmillä harjoitetaan perinteisiä viljelymenetelmiä, joihin sisältyy maan mekaaninen muokkaus, kylvö, integroidut tai luonnonmukaiset torjuntamenetelmät, vuosittaiset leikkaukset, kastelu ja/tai lannoitus kuivilla alueilla.

Oliivien tuotanto ei saa hyvinä satovuosina ylittää 10000 kg/hehtaaria kohti oliivien tuotantoon erikoistuneilla viljelmillä, ja öljyksi saa valmistaa enintään 23 prosenttia.

Oliivit kerätään käsin ja/tai apuvälinein. Koneita saa käyttää oliivien keruussa sillä ehdolla, että oliivit eivät keruun aikana joudu kosketuksiin maan kanssa. Leikkuuvälineiden käyttö on kielletty. Kerätyt oliivit on säilytettävä puristamiseen asti puhtaissa ja ilmastoiduissa astioissa, ja ne on puristettava kahden päivän kuluessa keruusta. Oliiveja ei saa kuljettaa tai säilyttää mistään materiaalista valmistetuissa säkeissä.

"Valle del Belice" -ekstra-neitsytoliiviöljyn puristaminen tapahtuu yksinomaan mekaanisesti. Ennen puristamista oliiveista erotellaan lehdet asianmukaisilla laitteilla ja oliivit pestään huolellisesti. Oliivitahnan lämpötila saa olla korkeintaan 30 °C. Öljy on säilytettävä ilmalta ja valolta suojatuissa astioissa tiloissa, joiden lämpötila pysyy tasaisena.

4.6 Yhteys maantieteellisen alkuperään: Tuotantoalueelle on tyypillistä ilmaston ja maaperän huomattava homogeenisuus. Meren ja Belice-joen läheisyys leudontavat ilmastoa ja luovat suotuisat ympäristöolot oliivinviljelylle. Tuotantoalueen pienilmastoa voidaan luonnehtia Välimeren ilmastoksi, jolle tyypillisiä ovat leudot talvet ja kuumat kesät. Korkeimmat lämpötilat, jotka ylittävät usein 32 °C, saavutetaan heinä- ja elokuussa, jolloin alhaisin keskilämpötila on 24 °C. Talvikuukausina alin lämpötila laskee harvoin alle nollan. Sateet jakautuvat epätasaisesti ja keskittyvät muutamiin kuukausiin, pääasiassa syksyyn ja talveen. Valle del Belicen alueella vallitsee kuivuus yli viiden kuukauden ajan, ja vuotuinen sademäärä on 500-700 mm. Tuuli on melko voimakas ja jatkuva. Tuotantoalueen maaperälle on ominaista enemmän tai vähemmän huuhtoutunut ruskomaannos, johon yhdistyy rannikkoalueilla punaista maannosta ja sisämaa-alueilla kumpusavimaannosta, peitemaannosta ja kalliomaannosta. Näiden ympäristöolojen ansiosta alueelle on aikojen kuluessa kehittynyt alkuperäislajike, jota viljellään erityisen laajasti. "Nocellara del Belice" -lajikkeen ja Valle del Belicen alueen maaperän ja erityisilmaston yhteisvaikutus on niin huomattava, että kyseisen lajikkeen tuotannollinen ja laadullinen potentiaali toteutuu ainoastaan näissä oloissa. Valle del Belicen oliivinviljelijät ovat aikojen kuluessa kehittäneet enemmän hedelmänviljelyä kuin perinteistä oliivinviljelyä muistuttavan viljelytekniikan, jolla pyritään tuottamaan laadukkaita hedelmiä/luumarjoja "Nocellara del Belice" -lajikkeen kahteen eri käyttötarkoitukseen. Näitä ammattitekniikoita käytetään leikkauksessa, keruussa sekä kasvinsuojelussa, kylvössä ja kastelussa. Näin saadaan korkealaatuista öljyä, jolle on ominaista pieni happopitoisuus, erinomainen säilyvyys ja selkeästi erottuva aromi.

4.7 Valvontaelin Nimi: Agroqualità Società a r.l.

Osoite: Piazza Sallustio, 21 - I-00187 Roma

4.8 Merkintä: Olio extra vergine di oliva "Valle del Belice" Denominazione di Origine Protetta.

Nimitys on merkittävä etikettiin selkein ja lähtemättömin kirjaimin värillä, josta syntyy selkeä kontrasti etiketin värin kanssa, ja niin, että nimitys erottuu selvästi muista etikettiin merkityistä tiedoista.

Ekstra-neitsytoliiviöljy on saatettava kulutukseen astioissa, joiden tilavuus on enintään 5 litraa.

4.9 Kansalliset vaatimukset: -

EY N:o: IT/00258/2002.11.04.

Täydellisen asiakirjan vastaanottopäivä: 4. marraskuuta 2002.